– Det var en mann og en kvinne i leiligheten. Kvinnen ble erklært død på stedet, fortalte politioverbetjent Anne Alræk Solem på pressekonferansen fra politihuset på Grønland i Oslo onsdag formiddag.

Den avdøde er moren til den siktede mannen i slutten av 20-årene. Han er ikke kjent for politiet fra før.

Begge to er norske statsborgere bosatt i Oslo. Politiet vil ikke gå inn på alderen til kvinnen.

– Siktede ble pågrepet på stedet. Han varslet selv AMK om hendelsen, ifølge Solem.

Politiet vet foreløpig ikke noe om motivet til mannen som er siktet for å ha drept sin egen mor i leiligheten på Ellingsrud.

Det pågår onsdag formiddag fortsatt kriminaltekniske undersøkelser på åstedet øst i Oslo. Foto: Mari Malm / NRK

– En spesiell sak

Etter meldinger om en alvorlig voldshendelse natt til onsdag rykket politiet ut til en adresse på Ellingsrud i Groruddalen øst i Oslo.

Politiet fikk melding om voldshendelsen rundt klokken 04.40.

Politiet ankom åstedet like etter og forsøkte livreddende arbeid i over en time.

– Politiet og ambulanse fant en hardt skadet kvinne og en mann. Det ble gjort livreddende arbeid en god stund. Etter dette ble kvinnen bekreftet død. Dette er en spesiell sak fordi vi har siktet en sønn for å ha drept sin egen mor, sa Solem til NRK.

Mannen skal nå avhøres av politiet.

Etterforsker videre

Solveig Høgtun hos advokatfirmaet Elden forsvarer den siktede mannen i 20-årene.

– Jeg har ikke hatt kontakt med min klient og kan derfor ikke kommentere saken på nåværende tidspunkt, sier hun til NRK.

Politiadvokat Børge Enoksen i Oslo politidistrikt har det påtalemessige ansvaret.

Åstedet er ifølge politiet leiligheten der kvinnen ble funnet.

Det er blitt gjort en rekke etterforskningsskritt onsdag morgen. Det pågår fortsatt kriminaltekniske undersøkelser på stedet, og politiet har foretatt rundspørring og avhør.

Politiet har også bedt om at den avdøde blir obdusert.

Da politiet først omtalte drapssaken, ble det oppgitt at den siktede mannen er i 30-årene. Politiet har nå korrigert dette, og bekrefter at han er i slutten av 20-årene.